24MOC-85

Nafarroako Gorteetako kide den eta Vox Nafarroa foru parlamentarien elkarteari atxikia dagoen María Teresa Nosti Izquierdo andreak, Legebiltzarreko Erregelamenduaren 219. artikuluan xedatzen denaren babesean, honako mozio hau aurkezten du, 2024ko ekainaren 13ko Osoko Bilkuran eztabaidatu eta bozkatzeko:

Zioen azalpena

Espainiako Errege Akademiak honela definitzen du eskola-jazarpena: "ikasle batek edo gehiagok beste bati egindako jazarpena, besteen aurrean hura iraintzeko eta laidotzeko xedez".

Zoritxarrez, praktika hori gero eta ohikoagoa da ikastetxeetan. Espainiako 10 ikasletik ia batek dio jazarpen-egoerak bizi izan dituela noizbait Lehen Hezkuntzako ikastetxean bertan.

Bigarren Hezkuntzan, datuek antzeko egoera erakusten dute: ikasle horien % 15,6k dio ikaskideren batek jazarpena egin diola noizbait, sarritan edo maiz.

Adingabeen artean, kanpoko heriotzaren lehen kausa suizidioa da, batez ere eskola-jazarpenak edo *bullying*ak eragindakoa.

Baliabide elektronikoen eta sare sozialen bidezko *cyberbullying*a edo jazarpena da, orobat, adingabeen arteko jazarpenaren faktore nagusietako bat ikastetxeetan. Telefono mugikorrek eragin handia dute ikasleengan, txiki-txikitatik erabiltzen baitituzte.

Testuinguru horretan errealitate bereziki mingarriak ere badira. Autismoaren espektroko nahasmendua duten haurren arteko eskola-jazarpenaren datuak ikaragarriak dira: oraintsu egindako azterlanen arabera, autismoaren espektroko nahasmenduren bat duten haurren % 84k pairatu du inoiz edo behin jazarpena edo *bullying*a eskolan.

Agintariek, ikasleekin, eskoletako zuzendaritza-taldeekin, gizarte zerbitzuekin, gurasoekin eta ikasleekin beraiekin, modu koordinatuan jardun behar dute eskola-jazarpenaren kausen aurka, hasiera-hasieratik. Hori egiteko modurik eraginkorrenetako bat da prebentzio-mekanismoak baliatzea albait bizkorren detektatu ahal izateko balizko *bullying*-egoerak.

Ikastetxeek errespetuz eta normaltasunez bizitzeko lekuak izan behar dute. Onartezina da ikasle batzuk beldurrez joatea ikastetxera, ikaskideen jazarpen-jokabideen ondorioz.

Beharrezkoa da jazarpen-egoera potentzialen aurrean prebentzioz jardutea eta, halakorik gertatuz gero, hasiera-hasieratik jardutea, kalte handiagoak saihesteko.

Ezinbestekoa da eskola-jazarpena prebenitzeko plan nazional bat eta esku hartzeko protokoloak izatea. Azken urteotan, hezkuntza-administrazioek eskola-jazarpenaren aurkako jarduera-protokoloak taxutu dituzte. Horren ondorioz, kasurik onenean, erregio bakoitzak bere jarduera-protokoloa onartu du, eskola-jazarpeneko kasuak detektatzeko, esku hartzeko eta konpontzeko moduei dagokienez dituen berezitasunekin. Kontuan hartuta autonomia-erkidego guztiek ez dutela prebentzio-protokolorik.

Beharrezkoa da nazio-mailako tresnak izatea, eskola-esparruetan gerta daitezkeen *bullying*-egoerei aurrea hartzeko irizpideak, moduak, mekanismoak eta tresnak aho batez bideratzeko. Era berean, plan nazional horretan jazarleei hezkuntza-laguntza emateko programak jaso behar dira.

Prebentzio-tresnetan eta -mekanismoetan inbertitu behar dugu, aldez aurretik jardun ahal izateko. Halaber, irakasleen klaustroaren eta gainerako hezkuntza-komunitatearen etengabeko prestakuntza bultzatu behar da, familiak eta ikasleak sentsibilizatzeko.

Horregatik guztiagatik, Nafarroako Parlamentuak

1. Nafarroako Gobernua premiatzen du Espainiako Gobernua premia dezan eskola-jazarpena prebenitzeko plan nazional bat taxutzera.
2. Nafarroako Hezkuntza Departamentua premiatzen du irakasleen eta gainerako hezkuntza-komunitatearen prestakuntza bultza dezan ikastetxeetan indarkeria eta jazarpena prebenitzearen arloan.

Iruñean, 2024ko ekainaren 5ean

Foru parlamentaria: María Teresa Nosti Izquierdo